Na osnovu člana 9. Zakona o federalnim ministarstvima i drugim tijelima federalne uprave (“Službene novine Federacije BiH”, br. 19/03, 38/05, 2/06 i 8/06), odredaba Odluke o usvajanju Programa utroška sredstava Trajnog revolving fonda kod Union banke d.d. Sarajevo, Federalnog ministarstva energije, rudarstva i industrije za dugoročno finansiranje projekata putem dodjele kredita za 2023. godinu, („Službene novine Federacije BiH”, broj 59/23), Federalno ministarstvo energije, rudarstva i industrije o b j a v l j u j e

# JAVNI POZIV

# ZA KANDIDOVANJE PROGRAMA UTROŠKA SREDSTAVA TRAJNOG REVOLVING FONDA KOD UNION BANKE D.D. SARAJEVO, FEDERALNOG MINISTARSTVA ENERGIJE, RUDARSTVA I INDUSTRIJE ZA DUGOROČNO FINANSIRANJE PROJEKATA PUTEM DODJELE KREDITA ZA 2023. GODINU

### **I. PREDMET JAVNOG POZIVA**

Predmet poziva je prikupljanje zahtjeva za odabir korisnika kreditnih sredstava, u skladu sa Programom utroška sredstava Trajnog revolving fonda kod Union banke d.d. Sarajevo, Federalnog ministarstva energije, rudarstva i industrije za dugoročno finansiranje projekata putem dodjele kredita za 2023. godinu (u daljem tekstu: Program), („Službene novine Federacije BiH”, broj 59/23).

**II. PRAVO UČEŠĆA**

Pravo učešća na Javnom pozivu za kandidovanje Programa utroška sredstava Trajnog revolving fonda kod Union banke d.d. Sarajevo, Federalnog ministarstva energije, rudarstva i industrije za dugoročno finansiranje projekata putem dodjele kredita za 2023. godinu (u daljem tekstu:Javni poziv), imaju privatna privredna društva sa sjedištem u Federaciji Bosne i Hercegovine koja posluju u skladu sa Zakonom o privrednim društvima („Službene novine Federacije BiH“, br. 81/15 i 75/21).

Napomena:

* Pod pojmom „privatno privredno društvo“, po ovom Javnom pozivu, podrazumijeva se privredno društvo u čijem osnovnom kapitalu je učešće privatnog kapitala 100%, odnosno koja u vlasničkoj strukturi nemaju udio javnog kapitala ili glasačkih prava javnog kapitala.

Korisnik kreditnih sredstava po ovom Javnom pozivu može biti privredno društvo iz oblasti metalne, elektro i automobilske industrije, industrije građevinskog materijala, drvne, papirne i grafičke industrije, proizvodnje tekstila, kože i obuće, hemijske industrije i industrije gume i plastike i sakupljanja otpada i reciklaže materijala, odnosno privredno društvo kome je prema KD BiH 2010 glavna šifra djelatnosti (djelatnost koju pravno lice pretežno obavlja) dodijeljena od nadležnog Zavoda za statistiku, iz područja C-Prerađivačka industrija, izuzev oblasti:

• 10 (Proizvodnja prehrambenih proizvoda);

• 11 (Proizvodnja pića);

• 12 (Proizvodnja duhanskih proizvoda),

i iz područja E-Snabdijevanje vodom; uklanjanje otpadnih voda, upravljanje otpadom te djelatnosti sanacije okoliša, izuzev oblasti:

• 36 (Sakupljanje, pročišćavanje i snabdijevanje vodom);

• 37 (Uklanjanje otpadnih voda);

• 39 (Djelatnosti sanacije okoliša te ostale djelatnosti upravljanja otpadom.

Dakle, sredstva će se dodjeljivati sljedećim sektorima industrijske proizvodnje:

* Metalna, elektro i automobilska industrija,
* Industrija građevinskog materijala i nemetala,
* Drvna, papirna i grafička industrija,
* Proizvodnja tekstila, odjeće, kože i obuće,
* Hemijska i farmaceutska industrija i industrija gume i plastike i
* Sakupljanje otpada, djelatnosti obrade i zbrinjavanja otpada; reciklaža materijala,

Korisnici sredstava moraju zapošljavati najmanje deset (10) zaposlenika.

**III. SVRHA DODJELE SREDSTAVA**

Cilj ovog Javnog poziva je unapređenje i razvoj privrede Federacije Bosne i Hercegovine, stvaranje povoljnijeg poslovnog okruženja kroz realizaciju strateških i primarnih ciljeva koji su usvojeni u strateškim dokumentima, kao i ulaganje u materijalnu i nematerijalnu imovinu u svrhu modernizacije i unapređenje procesa u proizvodnji, proširenja postojećih proizvodnih kapaciteta i osnivanje novih proizvodnih pogona i poslovnih jedinica, uz uslov zadržavanja ili povećanja broja zaposlenih.

Cilj je također poduprijeti provođenje mjera za korištenje obnovljivih izvora energije koji će u proizvodnim pogonima dovesti do:

* povećanja energijske samostalnosti koja se ogleda kroz smanjenje potrošnje isporučene električne energije u odnosu na potrošnju isporučene energije prije provođenja mjera,
* smanjenja emisije gasova sa efektom staklene bašte i
* sigurnijeg snabdijevanja energijom.

Dodjela kreditnih sredstava se vrši za ulaganje u proces proizvodnje, širenje postojeće proizvodnje, izgradnju i proširenje proizvodnih kapaciteta, izgradnju proizvodnih objekata koji podrazumijeva izgradnju ili ulaganje u nove ili rekonstrukciju, adaptaciju i dogradnju postojećih objekata, te kupovinu novih proizvodnih hala sa pripadajućom infrastrukturom i opremom a koja su usko vezana za proizvodnju, kupovinu zemljišta, nabavku novih tehnologija koje doprinose unapređenju djelatnosti društva (mašine, postrojenja, transportno-manipulativna sredstva uključena u proces proizvodnje), nabavku informatičke opreme usmjerene ka proizvodnji kao i pokretanje značajnih aktivnosti zasnovanih na promjenama sveukupnih proizvodnih procesa i stanja postojeće poslovne djelatnosti društva (reinženjering) i nabavku opreme za unapređenje energijske efikasnosti što podrazumijeva nabavku fotonaponskih sistema (fotonaponski paneli-moduli, montažna podkonstrukcija za potrebe postavljanja fotonaponskih panela, inverteri, kablovski razvodi za povezivanje i rad fotonaponskog sistema) namijenjenih za proizvodnju električne energije iz sunčeve energije, za sopstvene potrebe.

Ponude, predračuni ili ugovori ne smiju biti od dobavljača ili izvođača koji je povezana osoba sa podnositeljem zahtjeva za dodjelu sredstava po Programu i Javnom pozivu.

Sredstva se mogu dodjeljivati i za refinansiranje prihvatljivih troškova koji su nastali najkasnije godinu dana unazad od dana podnošenja zahtjeva.

Napomena:

Sredstva za refinansiranje prihvatljivih troškova za nabavku fotonaponskih sistema ne mogu se provesti nakon početka rada postrojenja.

**IV. KRITERIJI ZA IZBOR KORISNIKA**

Pozajmljivanje sredstava prema ovom Javnom pozivu može biti odobreno ako su ispunjeni sljedeći, osnovni, kriteriji:

* da su privredna društva, privatna privredna društva, sa sjedištem u Federaciji Bosne i Hercegovine čija je primarna djelatnost definisana djelatnostima proizvodnje u sektorima navedenim u tački 2. Javnog poziva,
* da zapošljavaju najmanje deset (10) zaposlenika.

Po ovom Javnom pozivu mogu aplicirati i privredna društva čija osnovna djelatnost ne pripada djelatnostima u tački 5. Programa ali u svom sastavu imaju poslovnu jedinicu, kao izdvojeni poslovni dio izvan sjedišta privrednog društva ali sa mjestom poslovanja na teritoriji Federacije Bosne i Hercegovine čija je djelatnost u okviru registrovane djelatnosti privrednog društva i koja pripada djelatnostima proizvodnje u sektorima navedenim u tački 5. Programa.

Privredna društva koja apliciraju za dodjelu sredstava moraju biti registrovana najmanje godinu dana prije dana podnošenja zahtjeva za dodjelu sredstava po Programu i Javnom pozivu i trebaju imati slobodan kolateral kako bi se Federalno ministarstvo energije, rudarstva i industrije (u daljem tekstu: Ministarstvo) u C-teretnom listu, moglo upisati, isključivo, kao založni povjerilac I reda i u registru zaloga kao založni povjerilac I reda.

Prednost za dodjelu sredstava po podnesenom zahtjevu, imaće privredno društvo koje aplicira za dodjelu sredstava prvi put, a ima ispunjene ostale uslove za dodjelu istih (ovo je za slučaj da istovremeno pojavi više zahtjeva za dodjelu sredstava a istih nema dovoljno za sva privredna društva koja su podnijela zahtjev, pa se ovaj kriterij uzima kao dodatni kriterij po kome se treba voditi za prijedlog za dodjelu sredstava).

Napomena:

Za dodjelu sredstava se ne uzimaju u razmatranje privredna društva koja su prema mišljenju Union Banke d.d. Sarajevo (u daljem tekstu: Banka) o bonitetu klijenta ocijenjena sa „negativno“ i „bez mišljenja“, kao i privredna društva kod kojih se Ministarstvo ne može upisati u C-teretnom listu kao založni povjerilac I reda.

Korisnici ne mogu biti privredna društva:

* koja se nalaze u stečaju ili u postupku likvidacije,
* koja imaju nepodmiren dug prema federalnim i državnim institucijama, osim ako isti nije reprogramiran važećim dokumentom,
* od kojih je Ministarstvo zatražilo povrat sredstava a ista nisu do dana podnošenja zahtjeva za dodjelu sredstava, vraćena,
* koja ne ispunjavaju uslove za otvaranje transakcijskog računa kod Banke,
* koja bez prekida posluju kraće od 12 mjeseci i/ili ne posjeduju zvanične finansijske izvještaje,
* koja imaju iskazan gubitak iznad visine kapitala prema posljednjem zvaničnom finansijskom izvještaju,
* čiji kapital prema posljednjem zvaničnom bilansu stanja ima vrijednost nižu od iznosa traženog kredita i
* koja prema CRK izvještaju Centralne Banke Bosne i Hercegovine imaju tekuće plasmane u finansijskim institucijama u kategoriji lošijoj od B (osim u slučaju da obezbijede dokaz o urednom izmirivanju obaveza).

Ponude, predračuni ili ugovori ne smiju biti od dobavljača ili izvođača koji je povezana osoba sa podnositeljem zahtjeva za dodjelu sredstava po Programu.

Povezanom osobom iz prethodnog stava se smatra društvo:

* koje ima istog vlasnika i/ili suvlasnika kao podnositelj zahtjeva,
* kojem je podnositelj zahtjeva vlasnik/suvlasnik,
* koje je vlasnik/suvlasnik podnositelja zahtjeva,
* čiji je vlasnik/suvlasnik bračni drug ili lice koje živi u istom domaćinstvu sa vlasnikom/suvlasnikom podnositelja zahtjeva i
* koje ima zajedničke članove nadzornog odbora i/ili uprave sa podnositeljem zahtjeva.

Neprihvatljivim troškovima i ulaganjima po ovom Programu, smatraju se:

* kupovina potrošne robe, sirovina, repromaterijala i rezervnih dijelova,
* troškovi carinjenja, prevoza i stavljanja u pogon kupljenje opreme,
* troškovi edukacije,
* troškovi laboratorijskih testova,
* troškovi različitih studija i mišljenja i
* troškovi PDV-a.

Sredstva se dodjeljuju u skladu sa Zakonom o sistemu državne pomoći („Službene novine Federacije BiH“, broj 10/12) i Uredbom o namjeni, kriterijima i uslovima za dodjelu državne pomoći u Federaciji BiH („Službene novine Federacije BiH“, broj 27/18), odnosno po pravilima za dodjelu državne pomoći male vrijednosti (*de minimis* državna pomoć), kojima je definisano da se de minimis državna pomoć može dodjeliti pojedinačnom privrednom društvu u visini do 200.000 €, u bilo kom periodu u toku tri uzastopne fiskalne godine.

Državnu pomoć po ovom Javnom pozivu i Programu čini samo iznos kamate koji nastaje kao razlika između referentne kamatne stope i stope po kojoj je odobren kredit, odnosno koja je definisana Programom (0,4%). De minimis državna pomoć ne može se dodijeliti između ostalog privrednim društvima u teškoćama i za podsticanje izvoza.

**V. SREDSTVA PREDVIĐENA ZA DODJELU**

Sredstva predviđena za dodjelu po ovom Javnom pozivu, čine:

* Sredstva planirana Budžetom Federacije Bosne i Hecegovine za 2023. godinu u razdjelu 17, ekonomski kod 8226 u ukupnom iznosu od 5.000.000,00KM na način da je 2.500.000,00 KM namijenjeno za dodjelu za proizvodnju električne energije za sopstvene potrebe iz obnovljivih izvora energije iz sunčeve energije;
* saldo sredstava zatečenih na računu u Banci na dan 31.03.2023. godine u iznosu od 10.529.896,02 KM, koji može biti umanjen za cca. 4.676.890,00 KM, s obzirom na započete a nearealizovane aktivnosti dodjele sredstava po Programu TRF za 2022. godinu;
* sredstva koja će mjesečno biti alocirana na račun Trajnog revolving fonda u Banci od povrata dodijeljenih kreditnih sredstava realizovanih putem Banke; očekivani iznos sredstava prema procjeni Banke na godišnjem nivou bi trebao iznositi cca 3.017.785,00 KM;

Ukupan iznos za raspodjelu sredstava po ovom Javnom pozivu i Programu je cca 14.000.000,00 KM.

Dodjela ukupno raspoloživih sredstava će se vršiti po dva projekta:

1. realizacija projekta korištenja obnovljivih izvora energije (u daljem tekstu: OIE) – za proizvodnju električne energije iz sunčeve energije za sopstvene potrebe i
2. ulaganje u imovinu, nabavku osnovnih sredstava i opreme direktno uključene u proces proizvodnje i modernizaciju tehnoloških procesa.
3. **Realizacija projekta korištenja obnovljivih izvora energije – za proizvodnju električne energije za sopstvene potrebe**

Raspoloživi iznos sredstava po ovom projektu je 2.500.000,00KM. Potencijalni korisnici sredstava su definisani tačkom 5. Programa.

Realizacija ovog projekta ima za cilj afirmaciju korištenja OIE i podsticanje primjena mjera energijske efikasnosti.

Predmet dodjele sredstava je finansiranje nabavke fotonaponskih sistema za proizvodnju električne energije iz sunčeve energije, za sopstvene potrebe na krovu svog osnovnog i/ili pomoćnog objekta.

Fotonaponski sistem po ovom projektu podrazumijeva sistem za proizvodnju električne energije iz sunčeve energije koji uključuje: fotonaponske panele (module), montažnu podkonstrukciju za potrebe postavljanja fotonaponskih panela, invertere i kablovske razvode za povezivanje i rad fotonaponskog sistema.

Osnovni i pomoćni objekat po ovom projektu smatra se objekat koji je izgrađen u skladu sa zakonskom regulativom kojom je uređena oblast prostornog planiranja i izgradnje objekta, odnosno objekat za koji postoji upotrebna dozvola.

Napomena:

1. Postojeće brojilo za obračun električne energije treba da se vodi na istog vlasnika na kome je objekat i koji je vlasnik fotonaponskog sistema.
2. Objekti na kojima je pokrenut postupak legalizacije, ne mogu biti uzeti u obzir kao objekti na kojima će biti postavljen fotonaponski sistem, sve do okončanja postupka.
3. Zakupac objekta ne može ostvariti pravo za dodjelu raspoloživih sredstava po ovom projektu.

Sredstva za realizaciju ovog projekta odobravati će se u visini novčanih sredstava na način kako je to dato u Tabeli 1.

**Tabela 1**

|  |  |  |
| --- | --- | --- |
| Visina dodijeljenih sredstava u KM | Odgoda plaćanja  (grace period)  u mjesecima do | Broj anuiteta (mjesečnih) vraćanja sredstava |
| 30.000,00 – 250.000,00 | 12 | 24-60 |

Dakle, najniži iznos kreditnih sredstava koji se može dodijeliti privrednim društvima iznosi 30.000,00 KM, dok najviši iznos koji se može dodijeliti ne može biti veći od 250.000,00 KM (bez PDV-a), bez obzira na visinu ukupne investicije nabavke fotonaponskog sistema.

1. **Ulaganje u imovinu, nabavku osnovnih sredstava i opreme direktno uključene u proces proizvodnje i modernizaciju tehnoloških procesa**

Raspoloživi iznos sredstava po ovom projektu je cca. 11.500.000,00 KM. Potencijalni korisnici sredstava su definisani tačkom 5. Programa. Cilj dodjele sredstava po ovom projektu je animiranje privrednika na ulaganje u materijalnu imovinu u svrhu modernizacije i proširenja postojećih proizvodnih kapaciteta, osnivanje novih proizvodnih pogona i poslovnih jedinica, povećanja broja zaposlenih i sl. i ulaganje u nematerijalnu imovinu .

Sredstva za provođenje ovoga projekta, odobravaće se u visini novčanih sredstavananačin kako je to dato u Tabeli 2. Tako će najniži iznos kreditnih sredstava koji sedodjeljuje privrednim društvima po ovom projektu, iznositi 100.000,00 KM, dok će najviši iznos biti 900.000,00 KM.

**Tabela 2**

|  |  |  |
| --- | --- | --- |
| Visina dodijeljenih sredstava u KM | Odgoda plaćanja  (grace period)  u mjesecima do | Broj anuiteta (mjesečnih) vraćanja sredstava |
| 100.000,00 – 900.000,00 | 12 | 24-60 |

Dodijeljena sredstva, po oba navedena projekta, su kreditnog karaktera, sa:

* odgodom plaćanja („grace“ periodom) do 12 mjeseci,
* godišnjom kamatnom stopom u visini 0,4%
* naknadom za obradu kredita - jednokratno u visini 0,5%.

Naprijed navedene troškove snosi korisnik sredstava. Naplaćena redovna kamata i naknada za obradu kredita predstavljaju prihod Banke za komisioni posao.

Naknada za obradu kredita se plaća unaprijed iz odobrenih kreditnih sredstava korisnika u visini od 0,5%.

Dodijeljena sredstva korisnici vraćaju u minimalno 24, a maksimalno u 60 jednakih mjesečnih anuiteta. U broj anuiteta se ne uračunava „grace“ period. Početak povrata kredita, dinamika vraćanja, kao i drugi bitni elementi kredita bit će definisani ugovorom koji korisnik kredita sklapa sa Bankom.

Dodijeljena sredstva isključivo će se isplaćivati na račune korisnika kredita otvorenih kod Banke, čime će se omogućiti i kontrola utroška dodijeljenih sredstava.

Kreditna sredstva moraju biti obezbijeđena minimalno:

* mjenicama Korisnika sredstava (dužnika) i mjenicama vlasnika Korisnika sredstava (u slučaju da 50% ili više vlasništva pripada jednom licu) i
* založnim pravom na nekretnine ili kombinacijom založnog prava na nekretninama i zaloga na pokretnim stvarima – opremu, odgovarajuće vrijednosti ustanovljene na osnovu procjene stalnog sudskog vještaka odgovarajuće struke (definisano u nastavku).

Vrijednost nekretnina koje se uzimaju kao kolateral mora biti minimalno u omjeru 1,5:1 u odnosu na iznos kredita, osim ukoliko se radi o kombinaciji založnog prava na nekretninama i zaloga na pokretnim stvarima.

Ukoliko se radi o kombinaciji založnog prava na nekretnine i zaloga na pokretne stvari, ukupna vrijednost kolaterala mora biti minimalno 2:1 u odnosu na iznos kredita, uz uslov da vrijednost nekretnina mora biti minimalno 1,25:1 u odnosu na iznos kredita.

Napomena:

Kada je namjena kredita nabavka opreme odnosno nabavka pokretnih stvari, obavezno je da se iste zalažu kao dodatni kolateral uz obavezni kolateral (vrijednost dodatnog kolaterala ne ulazi u gore definisane omjere vrijednosti kolaterala i iznosa kredita).

**VI.TRAJANJE JAVNOG POZIVA**

Ovaj Javni poziv traje do utroška sredstava raspoloživih na računu u Banci u tekućoj, 2023. godini, ili do dana usvajanja Budžeta Federacije Bosne i Hercegovine za 2024. godinu, a najkasnije do kraja fiskalne godine.

Aktivnosti vezane za donošenje i realizaciju odluka i rješenja o dodjeli kreditnih sredstava za privredna društva, a koje su započete po Programu za 2023. godinu, traju do konačne realizacije istih.

Podnositelji zahtjeva čiji su zahtjevi odbijeni u toku trajanja ovoga Javog poziva zbog određenih nedostataka, mogu ponovo podnijeti zahtjev za dodjelu sredstava.

**VII. PROVOĐENJE PROGRAMA I JAVNOG POZIVA**

Prijavu na Javni poziv, potencijalni korisnici kreditnih sredstava trebaju dostaviti uz sljedeću dokumentaciju:

* Dokumentacija na obrascima Banke (preuzeti sa web stranice Union banke d.d. Sarajevo: [www.unionbank.ba](http://www.unionbank.ba)):
* Zahtjev za kredit,
* Karton deponovanih potpisa,
* Popunjen upitnik o povezanim licima,
* Saglasnost za pristup podacima iz centralnog registra kredita,
* Izjava ovlaštenoga lica o nepostojanju računa nad kojim je određena mjera zabrane raspolaganja novčanim sredstvima,
* Pregled postojećih kreditnih obaveza s informacijama o namjeni i obezbjeđenju i
* Poslovni plan koji uključuje i plan investiranja s efektima utroška sredstava (ukoliko se poslovnim planom projiciraju prihodi koji su veći u odnosu na prethodnu godinu i/ili prosjek prethodne 3 godine za više od 10%, potrebno je da projicirani prihodi i njihova izvjesnost bude adekvatno dokumentovana i precizno obrazložena).
* Dokumentacija potencijalnih korisnika kredita:

1. Aktuelni izvod iz u sudskog registra (original ne stariji od 30 dana),
2. Akt o osnivanju,
3. Uvjerenje o poreznoj registraciji kod Porezne uprave – ID broj,
4. Uvjerenje o registraciji obveznika poreza na dodatnu vrijednost – PDV broj,
5. Obavještenje nadležnog zavoda za statistiku o razvrstavanju prema djelatnosti,
6. Uvjerenja nadležne organizacione jedinice Porezne uprave i UIO da nema neizmirenih obaveza po osnovu javnih prihoda,
7. Identifikacioni dokument osnivača ukoliko se radi o dioničkom društvu,
8. Lična karta i CIPS potvrda o prebivalištu lica ovlaštenog za zastupanje,
9. Zvanični finansijski izvještaji za posljednje tri godine (podrazumijeva godišnje i polugodišnje finansijske izvještaje - ukoliko je društvo obavezno vršiti prijavu polugodišnjih izvještaja); ukoliko je privredno društvo osnovano u periodu koji je kraći od tri godine, potrebno je dostaviti finansijske izvještaje za cjelokupni period poslovanja,
10. Analitički bruto bilans,
11. Pregled potraživanja od kupaca,
12. Pregled obaveza prema dobavljačima,
13. Dokumentacija u vezi sa imovinom koja se nudi kao obezbjeđenje kredita:
    1. procjena sudskog vještaka (ne starija od šest mjeseci),
    2. ZK izvadak i kopija katastarskog plana/posjedovnog lista sa identifikacijom parcela novog i starog premjera (ne stariji od 30 dana) i/ili dokumentacija kojom se dokazuje vlasništvo nad pokretnim stvarima i izvod iz registra zaloga

Napomena: provjeru izvoda iz registra zaloga će vršiti Banka i naplatiti taksu prilikom realizacije kredita,

1. Spisak zaposlenika iz matične evidencije aktivnih osiguranika, izdat od strane nadležne službe ne stariji od 30 dana od dana podnošenja zahtjeva (min. 10 zaposlenika),
2. Izjava, ovjerena pečatom firme i potpisana od strane ovlaštenog lica o eventualnom broju novozaposlenih radnika u periodu do jedne godine po potpisivanju ugovora o dodjeli kreditnih sredstava, koji će biti zadržani u radnom odnosu najmanje tri godine,
3. Izjava *de minimis*, odnosno izjava kojom privredno društvo dokazuje da u prethodne tri fiskalne godine nije bilo korisnik grant ili kreditnih sredstava, a ukoliko jeste, izjavom treba obavijestiti Ministarstvo o drugim vrstama državne pomoći koje je dobilo u prethodnom trogodišnjem fiskalnom periodu od svih nivoa vlasti (grant sredstva, kreditna sredstva sa subvencionisanom kamatnom stopom, garancije itd.),
4. Ostala dokumentacija u skladu sa zahtjevima Banke i/ili Ministarstva, kao i dokumenti za koje klijent smatra da su interesantni za Banku.

Napomena:

* prilikom dostave prijave po projektu 1. iz tačke V. ovog Javnog poziva (projekat korištenja obnovljivih izvora energije – za proizvodnju električne energije za sopstvene potrebe), uz naprijed navedenu dokumentaciju od 1.-17. , obavezno je dostaviti i originalni ZK izvadak, ne stariji od 30 dana, kojim se utvrđuje pravo vlasništva na osnovnom, odnosno pomoćnom objektu (u zavisnosti od toga na kojem će objektu biti instalisan fotonaponski sistem).
* svi traženi dokumenti, trebaju biti originali ili ovjerene kopije ne starije od 30 dana od dana podnošenja kreditnog zahtjeva (ukoliko to nije drugačije navedeno);
* obrazac izjave pod rednim brojem 16. (izjava *de minimis*), može se preuzeti sa web stranice Ministarstva ([www.fmeri.gov.ba](http://www.fmeri.gov.ba));
* dokumentaciju pod rednim brojevima 10., 11. i 12. , treba obezbijediti sa danom dostavljenih posljednjih zvaničnih finansijskih izvještaja i posljednjim danom prethodnog mjeseca u odnosu na dan podnošenja zahtjeva za kredit.

Zahtjev za kredit, sa potrebnom dokumentacijom po Javnom pozivu, poredanom po tačkama Javnog poziva i sa naznakom za koji projekat se traže sredstva, podnosi se Ministarstvu.

Privredno društvo može istovremeno aplicirati za dodjelu sredstava po oba projekta iz tačke V. ovog Javnog poziva.

Podnositelj može podnijeti u toku tekuće, budžetske godine više od jednog zahtjeva, ali samo ukoliko mu po prethodnom zahtjevu nisu odobrena kreditna sredstva.

Postupak dodjele kreditnih sredstava predstavlja sveobuhvatni postupak odabira zahtjeva za dodjelu sredstava i sastoji se od sljedećih faza:

1. Zaprimanje zahtjeva, (Komisija za selekciju),
2. Administrativna provjera formalne ispravnosti dostavljenih zahtjeva (Komisija za selekciju),
3. Ocjena boniteta klijenta i pravno mišljenje o ponuđenom kolateralu (Union banka d.d. Sarajevo),
4. Donošenje odluke o davanju prethodne saglasnosti na prijedlog Rješenja o dodjeli kreditnih sredstava i objava u „Službenim novinama Federacije BiH“ (Vlada Federacije Bosne i Hercegovine),
5. Objava odluke o davanju prethodne saglasnosti na prijedlog Rješenja o dodjeli kreditnih sredstava na web stranici Ministarstva (Komisija za selekciju),
6. Objava Rješenja o dodjeli kreditnih sredstava u „Službenim novinama Federacije BiH“ i slanje istog Union banci d.d. Sarajevo na dalju realizaciju (Komisija za selekciju),
7. Potpisivanje Ugovora o dodjeli kreditnih sredstava između Union banke d.d. Sarajevo i korisnika kreditnih sredstava, i prenos novčanih sredstava (Union banka d.d. Sarajevo).

Zahtjevi za dodjelu kreditnih sredstava se u fazama 1 i 2 obrađuju prema datumu zaprimanja i prosljeđuju u Banku na dalje postupanje (faza 3).

Neuspješni podnosioci zahtjeva za dodjelu kreditnih sredstava će biti obaviješteni u pisanom obliku o razlozima odbijanja.

**VIII. KANDIDOVANJE PO JAVNOM POZIVU**

Pismeni zahtjev za dodjelu kreditnih sredstava s ostalom potrebnom dokumentacijom po Javnom pozivu, koja je poredana po tačkama Javnog poziva, podnosi se Ministarstvu na memorandumu društva, potpisan od strane ovlaštenog lica sa preciznom namjenom sredstava kredita, iznosom i rokovima otplate kredita, te sa naznakom za koji projekat, od dva navedena u tački V. ovog Javnog poziva, se traže sredstva.

Podnositelj po raspisanom Javnom pozivu za dodjelu kreditnih sredstava može podnijeti u toku važeće, budžetske godine više od jednog zahtjeva, samo ukoliko mu po prethodnom zahtjevu nisu odobrena kreditna sredstva.

Napomena:

U slučaju da podnosilac zahtjeva podnese novi zahtjev za dodjelu kreditnih sredstava po ovom Javnom pozivu, dok je prvobitno zaprimljeni zahtjev još u postupku dodjele, novi zahtjev sa dokumentacijom će biti vraćen podnositelju zahtjeva i neće biti uključen u postupak dodjele.

Zahtjevi za kreditna sredstva koji su manji od minimalnog i veći od maksimalnog predviđenog iznosa iz Programa, smatrat će se formalno neispravnim i neće se uzeti u razmatranje.

**IX. PRIPREMA**

Podnosilac zahtjeva snosi sve troškove u vezi sa pripremom i kandidovanjem za Javni poziv.

Zahtjevi za dodjelu kreditnih sredstava sa odgovarajućim prilozima i dokumentacijom iz tačke VII. ovog Javnog poziva, dostavljaju se preporučeno poštom ili lično u zapečaćenoj, neprovidnoj koverti na adresu: Federalno ministarstvo energije, rudarstva i industrije Mostar, Alekse Šantića b.b. 88 000 Mostar s naznakom: Ne otvarati – po Javnom pozivu za kandidovanje Programa utroška sredstava Trajnog revolving fonda kod Union banke d.d. Sarajevo Federalnog ministarstva energije, rudarstva i industrije za dugoročno finansiranje projekata putem dodjele kredita za 2023. godinu.

Na poleđini koverte obavezno navesti naziv podnositelja zahtjeva, adresu i kontakt telefon i ovjeriti pečatom.

Podnosilac zahtjeva može izmijeniti ili povući svoj zahtjev, a Ministarstvo mora o tome biti obaviješteno u pisanoj formi. Na koverti u kojoj se nalazi obavještenje o izmjeni ili povlačenju zahtjeva treba pisati „IZMJENA ZAHTJEVA“ ili „POVLAČENJE ZAHTJEVA”.

Povrat dokumentacije se vrši isključivo na pismeni zahtjev podnosioca.

Nepotpune i neblagovremene prijave neće biti uzete u razmatranje.

Sve odluke i rješenja se objavljuju u „Službenim novinama Federacije BiH“. Sve odluke se objavljuju i na službenoj web stranici Ministarstva ([www.fmeri.gov.ba](http://www.fmeri.gov.ba)) .

Ovaj Javni poziv ostaje otvoren do utroška sredstava, ili do dana usvajanja Budžeta Federacije Bosne i Hercegovine za 2024. godinu, a najkasnije do kraja fiskalne godine Ovaj Javni poziv će se objaviti u “Službenim novinama Federacije BiH” i na službenoj web stranici Ministarstva ([www.fmeri.gov.ba](http://www.fmeri.gov.ba)). Obavijest o objavi ovog Javnog poziva će biti objavljena u dnevnim novinama „Oslobođenje“.

Detalji vezani za podnošenje zahtjeva, osim u Javnom pozivu, mogu se vidjeti i u Programu objavljenom u „Službenim novinama Federacije BiH“, broj 59/23, kao i na službenoj internet stranici Ministarstva ([www.fmeri.gov.ba](http://www.fmeri.gov.ba)).

Pitanja u vezi sa Javnim pozivom mogu se slati putem e-pošte na sljedeće adrese:

[amela.mikulic@fmeri.gov.ba](mailto:amela.mikulic@fmeri.gov.ba)

[jelena.trutina@fmeri.gov.ba](mailto:jelena.trutina@fmeri.gov.ba)

[bibica.duzevic@fmeri.gov.ba](mailto:bibica.duzevic@fmeri.gov.ba)